১১ বছর পর সেশেলস সফরে প্রধানমন্ত্রী মোদি, গোল্ডেন জুবিলি অনুষ্ঠানে থাকবেন প্রধান অতিথি

ওয়েব ডেস্ক: তিন দিনের রাষ্ট্রীয় সফরে শনিবার সেশেলসের উদ্দেশে রওনা দিলেন প্রধানমন্ত্রী নরেন্দ্র মোদি (Nareandra Modi)। ২৭ থেকে ২৯ জুন পর্যন্ত চলা এই সফরে তিনি দ্বীপরাষ্ট্রটির জাতীয় দিবসের গোল্ডেন জুবিলি উদযাপনে প্রধান অতিথি হিসেবে যোগ দেবেন। দীর্ঘ ১১ বছর পর সেশেলস সফরে যাচ্ছেন প্রধানমন্ত্রী মোদি, ফলে এই সফরকে কূটনৈতিক দিক থেকে অত্যন্ত গুরুত্বপূর্ণ বলেই মনে করা হচ্ছে।

সফরকালে সেশেলসের প্রেসিডেন্ট ড. প্যাট্রিক হারমিনির সঙ্গে দ্বিপাক্ষিক বৈঠকে বসবেন প্রধানমন্ত্রী। দুই দেশের মধ্যে প্রতিরক্ষা, সামুদ্রিক নিরাপত্তা, বাণিজ্য, উন্নয়ন সহযোগিতা এবং আঞ্চলিক ও আন্তর্জাতিক বিভিন্ন বিষয় নিয়ে আলোচনা হওয়ার কথা রয়েছে। এছাড়াও তিনি সেশেলসের জাতীয় সংসদে ভাষণ দেবেন এবং সেখানে বসবাসকারী ভারতীয় প্রবাসীদের সঙ্গেও মতবিনিময় করবেন।

আরও পড়ুন: গাড়ির ভিতরে যুগলের রক্তাক্ত দেহ উদ্ধার, চাঞ্চল্য মধ্যপ্রদেশে

ভারতের বিদেশ মন্ত্রকের মতে, ভারত মহাসাগরীয় অঞ্চলে সেশেলস ভারতের অন্যতম গুরুত্বপূর্ণ সামুদ্রিক অংশীদার। ‘ভিশন মহাসাগর’ এবং গ্লোবাল সাউথ নীতির আওতায় দুই দেশের সহযোগিতা আরও জোরদার করাই এই সফরের অন্যতম লক্ষ্য। জাতীয় দিবসের অনুষ্ঠানে ভারতীয় সশস্ত্র বাহিনীর একটি দল এবং ভারতীয় নৌবাহিনীর দুটি যুদ্ধজাহাজও অংশ নেবে, যা দুই দেশের ঘনিষ্ঠ প্রতিরক্ষা সম্পর্কের প্রতীক হিসেবে দেখা হচ্ছে।

উল্লেখ্য, প্রধানমন্ত্রী মোদি শেষবার সেশেলস সফর করেছিলেন ২০১৫ সালে। এবারের সফর দুই দেশের দীর্ঘদিনের ঐতিহাসিক, সাংস্কৃতিক এবং কৌশলগত সম্পর্ককে আরও শক্তিশালী করবে বলেই আশা করা হচ্ছে। বিশেষজ্ঞদের মতে, ভারত মহাসাগরীয় অঞ্চলে ভারতের প্রভাব আরও সুদৃঢ় করতে এই সফর গুরুত্বপূর্ণ ভূমিকা পালন করবে।